  Виталий Пронин Галина Анатольевна ТУРОВА шаерысьтымы дышетӥсьёс понна адӟем карымон луэ. Ижысь К. Герд нимо гимназиысь покчи классъёсты визьнодасьлэсь быгатыса урок нуэмъёссэ учкыны пӧртэм ёросъёсысь вуыло. Педагогика наукаосъя кандидат Галина Турова покчи классъёслы 25-лэсь ятыр учебникъёслэн но пособиослэн авторзы. Россие вуэм мигрантъёс но солэн учебникъёсызъя ӟуч кыллы дышетско. 4 учебникез федерал перечене пыремын. Удмуртэн лушкем вераськылӥз Шаркан ёросысь Сосновка гуртын будэм нылаш пичи дырысеныз анаез доры больницае ветлылӥз. Мумиз медсестра луыса ужа вал бере, Галина солэсь дышетскылӥз укол пуктылыны, вӧсь луэм интыосты биньыны. Кӧня пол меда коӵышсэс но бинтэн бинялляз. Мон но врач луо, шуылӥз со. Гужем каникулъёс дыръя кельшылӥз нылпиосты эмъянъя отделениын ужаны, - тодаз вае Галина Анатольевна. - Асьмелэн но семьямы пичи ӧй вал - ми 4 кузя пиналъёс. Мон бадӟымез. Таин сэрен но, оло, больницае шедем пичиосын огкыл шедьтыны яралляз. Отделениысь выжъёсты миськисько но палатаосы дыртӥсько вал. Пичиослэсь улзэс воштоно, бӧрдӥсьсэ буйгатоно, шудоно, выжыкыл лыдӟоно. Серекъятӥ ке, мылкыдзы каньыл луыса, ӝоггес бурмозы кадь потылӥз. Нылпиос котыре кыстӥсь-кемзэ адӟыса, лэся, атаез нылзэ вӧзаз пуктоз но малпанъёсыз сярысь юалляськыны кутскоз вал. Огпол вераз: мон адӟисько, тон умой дышетӥсь луод. Будэтӥз на: котькуд пинал пушкын тылгизьыез но талантэз вань, тон сое шедьтыны, шараяны кулэ. Соку Галина нырысьсэ малпаз: атай, оло, шонер вера? Аксёнов выжыысь потэмъёс пӧлысь тросэз угось дышетӥсьёс - династилэсь оглом ужам аръёссэ лыдъяно ке, 300 ар потоз. Бубиз, Анатолий Аксёнов, дышетскемезъя агроном. Калыкен ужаны быгатэмзэ адӟыса, сое Сосновка сельсоветлы председателе бырйизы. Калык солы оскылӥз. Со угось нырысь ик ачиз азе чурытэсь куронъёс пуктылӥз, собере ни - мукетъёс азе. Но чылк-чылк удмурт семьяяз удмурт кылын вераськыны ӧз лэзьылы, ваньзы ӟуч кылын вольыт мед вераськозы, пе. Нош кызьы воксё удмурт кылтэк? Галина песянаеныз лушкем удмурт кылын вераськылӥз. Мумиз-бубинызАксёнов кузпалъёс вань нылпиоссылы вылӥ образование сётыны быгатӥзы. Адями аслыз ачиз шуд дуре, шуэ вал атайзы. Соин ик ваньзэсты визьмо каремез потылӥз. Со дыре ик огзэс но бакча ужлэсь но, пудо вордонлэсь, пу дасянлэсь ӧз алылы. Помидор будэтыны гинэ нокинлы ӧз оскылы. Будосъёсын вырыны яратэмзэ нылпиосызлы но пыӵатӥз - али котькудӥз сад-бакча возе, музъемен вырыса, шумпотон басьтэ. Галина Анатольевналэсь Глазовысь пединститутэ пырыны мылкыдзэ ӝутъяз на Оля Замырова эшез. Покчиосты дышетыса, ноку уд мӧзмы, шуиз со. Начальной классъёсын дышетӥсь угось вань предметъёсты тодыны, котьмаин тунсыкъяськыны кулэ. Соку гинэ со зэмос дышетӥсь но нылпиосты сьӧраз кыскыны быгатӥсь луоз. Зэм, вань предметъёсын умой дышетскемысьтыз, егит нылмуртлы кытчы но пырыны ӧз ӵектылэ. Врач но, математик но, биолог но луыны дэмлаллязы. Нош макем умой тодылӥз со немец кылэз - школа бере угось нуналлы быдэ сямен со ас мылкыдызъя немец кылын книгаосты шатыр поттыса лыдӟылӥз. Котьма ке но, Галина Анатольевна бырйиз пичиосты дышетонэз. Одӥг веран весяклы йыраз пыриз: вань ӟеч сямъёс нылпилы пыӵало 3 аресозяз, со сямъёсты юнматыны луэ 11 аресозь. Галина Анатольевналэн но нылпиослы вань умойзэ, чеберзэ, чылкытсэ пыӵатыны потон мылкыдыз вормиз. Адӟиськод пиналлэсь ӝож-мыт синъёссэ, шымыр-тӥськем пельпумъёссэ, малпаськыны кутскиськод: мар луиз? - шуэ Галина Анатольевна. - Юрттэм потыны кутске. Аслад мылкыдыд усем дыръя но, классэ пыриськод гинэ - пичиос шумпотон кузьмало. Тон шоры маке пасьта усьтэм синъёсын учко ук, возьмало. Покчиосты дышетӥсь - психолог но, пыкъет но, тубат но. Тон борды пыкиськыса, пинал адямие потыны мед быгатоз. Солы будыны луонлык сётоно, аслыз ачиз мед оскоз. Солы котьку юрттозы, сое котьку яратозы шуыса, котьку мед тодоз. Тани кыӵе луыны кулэ дышетӥсь. Мынам нырысетӥ дышетӥсе шуэ вал: классын котькудӥз шӧдыны кулэ эшсэ. Дышетскыны гинэ классэ медад лыктэ, татын тӥляд семьяды, татын тӥляд кылдытэм дуннеды, со дунне но семья понна асьтэос кыл кутӥськоды. Огпол классысьтымы ышиз бумагалэсь лэсьтэм мунё. Сое дӥсяса шудӥськом вал. Дышетӥсьмы ваньмылы шырпу (спичка) люкылӥз но шуиз: мунёез ворасьлэн шырпуэз будоз. Лушкаськись нылаш шырпузэ чидатэк тӥяз. Тӥни макем зол ми оскылӥмы дышетӥсьмылы! Ваньместы косэ вал карандашмес йылсо вӧлыны. Огпол мынэсьтым ӝутэ но шуэ: учке, кыӵе солэн карандашез мырк. «Витьёслы» гинэ дышетскись муртлы тае кылыны секыт вал. Мукет нуналаз ваньмы карандашъёсмес вӧлӥмы. Лябгес дышетскись муртлэсь карандашсэ возьматысалыз ке, кин ке лусйысал, кин ке - ӧй. Дышетӥсьмы быгатӥз милемыз эшъяськытыны. Али ке но дэмен дораз вуылӥськомы. 1984-тӥ арын киям диплом басьтэме бере мынам но со кадь ик аслэсьтым классме огазеяме потӥз. "Дась лу!" газетысь юнкорДышетӥсьёсты распределение амалэн гуртъёсы келяло вал соку. Умой дышетскисьёслы школа бырйыны луонлык сётъяллязы. Школа бырйыны 125 егит специалист пӧлысь нырысь ик ӧтизы Галина Анатольевнаез. Одӥг инты вал Германие. Но анай-атаез шуизы: нылпиос пӧлысь тон бадӟымез, юрттӥськыны кулэ луод. Озьы со Шаркан ёросысь ик школаосты утчаны кутскиз. Син шораз йӧтӥз Тюарысь шор ёзо школа. Отчы ик мыноно кариськиз. Соку со ӧз тодылы, Тюарысен Сосновкаозь вуыны, Иже сярысь, трослы секытгес шуыса. Гожъяськон возьматэ сямез Галина Анатольевнаез Тюарын пӧсь табанез кадь возьмало ни вал. Сабырлы, визьмо луэмзэ тодыса, директор солы соку ик ӵектӥз завуч луыны. Нылмурт пумит кариськиз. Кызьы шуак завуче? Ассэ дышетӥсь луыса эскерыса ӧз вутты на, кызьы школаын ваньмыз радъямын уг тоды на, коллектив но мурт ай. Нырысетӥ тубатысен кутскыса ужало, отӥяз улон возьматоз, шуиз. 1-тӥ сентябре 1-тӥ уроказ пуконо кариськиз Дышетонъя но наукая министерствоысь специалист Раиса Антропова. Нылпиослы темаез ӟуч кылын валэктӥсько, юанъёс сётъясько, нош соос пумитам уг ик куарето. Мар та? Ачим ик куалектӥ ни вал. Неушто возьытэ усё? Пиналъёсын нырысьсэ удмурт сямен вераськыны кутски но, нылпиос но вераськыны ӧдъязы. Урок бере Раиса Антропова дорам лыктӥз, киме кырмиз но вольыт сюрес сӥзиз, - тодаз вае Галина Анатольевна. Егит дышетӥсьлэсь нылпиосты ӟеч дасяны быгатэмзэ, калыкен огкыл шедьтэмзэ гуртоос ӝог синйылтӥзы. Солэн классаз шедён понна вожмаськылӥзы. Пумен 5 аресъем нылпиоссэс но солы сётыны дыртылӥзы. Куддыр 8 аресозь но нылпиоссэс доразы пукытъязы Турова доры шедён понна. Уж дурынВить аресъемъёсты уг басьтӥськы шуыса, керетон но ӝутъяллязы, - тодаз вае дышетӥсь. - Малы сыӵе пичиосты школае сётод? Соос пукыны но уг быгато на - сюрлызы но, быгытъёссы но юнмамтэ. Кызьы соос 45 минут ӵоже парта сьӧрын чидалозы? Чиньыоссы ручка но кутыны уг вормо на, шуисько. Тӥ, пе, асьтэлэсь пиналъёстэс школае басьтӥськоды ук. Зэмен ик, аслэсьтым нылпиосме огезлы 6, мукетызлы 5 арес дыръязы ӵошенназэс ик аслам классам кутӥ. Но мынамъёсыз - спортсменлэн пиналъёсыз, Туров выжыысь кужмо пиналъёс. Соос 2 аресысенызы куас вылэ султӥзы. Нуналлы быдэ сямен 3-4 иськем бызьылӥзы. Спортэн эшъяськеменызы тыбырзы но вазь юнмаз. Но тазьы валэктэмме кылэмзы ӧз потылы. Огез анай пиналзэ вайыса кельтӥз ик. Дышетскыны кутскиз но, тазалыкез лябӟемен, школае ветлыны ӧз быгаты ни. Мукетсэ но озьы ик вазь вайизы: кылбур умой лыдӟе ни, дышетскоз, шуизы. Лябгес но лябгес дышетскыны кутскиз. Зэм, котькӧня аресын школае сёт, нылпи одно дышетскоз. Стандартъёс кылдытэмын ук. Но котькудӥзлэн аслаз генетика, физиология ласянь быгатонлыкъёсыз. Кин ке тодон-валан тросгес басьтыны быгатэ, кин ке ӧжытгес. Но котькудӥзлы быгатэмезлэсь тросгес сётэм потэ. Соин ик нылпиослэсь гожъяськон сямзэс но котьку туж чакласько. Гожъяськем угось возьматэ лулпуш дуннеез но. Кылсярысь, бадӟым букваосын, янгышъёстэк, вольыт гожъяськись пиналлэн сюлэмыз но котькинлы усьтэмын, мылкыдыз но каньыл. Гожъямаз тупатъямез трос ке, одӥг чурын ик букваосыз пӧртэмесь, шымыртэмын, кырыжесь ке, озьыен, пиналлы та улонын секыт. Пиналлы классын но дораз капчи ке, со котырес я овал кадь букваосын гожъяське. Лидер луыны турттэ ке, букваосыз озьы ик бадӟымесь, эшшо ке йылсоесьгес. Пинал малэсь ке кышка ке, букваосыз но ручкаеныз валче куалекъяло. Букваосыз шымыртэмын ке, пичиесь ке, пӧртэм пала учко ке, озьыен, сое ӵемысь тышкасько. Солэн аслыз осконэз ӧвӧл, тодон-валанэз пумысен сюлмаське. Аслыз урод дышетске кадь потэ. Солэн потэ умойгес луэмез, но тышкаськемъёсты выльысь тодаз вае но, нош ик буквазэ кӧня ке полэс суреда, букваез умойгес луоз шуыса. Мон шоры но учке, мон но умойгес луыны тыршо, шуэ солэн почеркез. Пинал гожтэмзэ трос пол ӵушылэ ке, тодон-валанэз уг тырмы. Соин ик умойтэм гожъямез адӟисько ке, пиналлы тросгес саклык висъяны тыршисько. Мукет ласянь, сям бордысь гинэ гожъяськон манер уг поты. Сямез почеркъя но воштыны луэ. Кылсярысь, дыртытэк, чебер гожъяськыны дышетӥськод ке, пиналлэн характерез умой пала воштӥське. Нош киосыз куалекъямысь уг дугдо ке, малпаськисько, мар сюлмаськытэ сое. Пиналэз буйгатыны, солы оскон пыӵатыны, классысьтым котькуд пиналлэсь улонзэ радъяны тыршисько. Та бордысь адӟисько аслэсьтым ужме. Оло, эмъясь но пушкам улэ. Гуртысь нылаш паймытъяз Галина Турова Тюар школаын 13 ар дышетӥз. Та дыр ӵоже шаерамы ортчылӥсь конкурсъёсын со уно пол вормылӥз. Огаз ӵошатсконын вормемез бере солы ӵектӥзы аспирантурае пырыны. Кызьы Москвае кошком, малпалляз. Столицае вуылэмез огпол но ӧвӧл. Кепыран, дӥсьтӥсьтэм луон сюлэмзэ шуг карылӥз. Но тодосчи Алевтина Журавлёва бурдъяз, быгатод шуиз. Будон сюрес вылаз трос лэсьтӥз дышетонъя но наукая министрлэн воштӥсез Валентина Ившина но. Та ик луиз Москвае дасяськемез. Хельсинкиын Кастрен нимо премия басьтыкуз1991-тӥ ар. Россиысь Дышетонъя министерство бордысь Дышетон удысын национальной ужпумъёсты тодон-эскеронъя институтэ аспирантурае пырыны 1 интые 21 мурт куриське. Соку ик шуизы: кутозы 3 муртэ. Москвае пӧртэм выжыысь усточи дышетӥсьёс люкаськизы. Пӧлысьтызы Галина Турова гинэ гуртысь. Та кепырамезъя но, дӥсяськемезъя но шӧдӥськиз ке но, Галина Анатольевна юн кариськиз. Аспирантурае пырыны направление сётыкузы, Удмуртиысь дышетонъя но наукая министр Алла Ерёменко солы шуиз угось: ми тыныд номырин юрттыны ум быгатэ, но тон пырыны кулэ, тыныд оске быдэс Удмуртия. Та кылъёс ик дышетӥсьлы кужым сётӥзы. Лыдӟемме йырам страницаен-страницаен кельтыны быгатӥсько. Соин ик экзамен азьын 3 нунал куспын кӧня ке книгаез наизусть дышетӥ. Та мыным философиен но, ӟуч кылын но экзаменъёсме сётыны юрттӥз. Нош немец кылъя экзаменын Людвиг ван Бетховен композитор сярысь текстэз ӟуче берыктоно, ачид сярысь верано, шуизы. Возьытэ ӧй усьы. Озьы Москваысь институтын аспирантураын дышетскыны луонлык усьтӥськиз. Зэм, ачим нырысь-валысь талы пумозяз ӧй оскы. Мон сярысь ивор, Москваысь бертытозям, школа директормылы но вуэм ни. Гуртысь нылаш ваньзэсты паймытэм шуыса, пумитаз со монэ. Нош кыӵе мон шумпотӥ мыным кураторе профессорез Глафира Никольскаяез юнматӥзы но. Кыӵе сое дунъяло вал институтын, кыӵе со быгатэ вал котькинэн вераськыны. Галочка, кыӵе ужаськод, кыӵе будо нылпиосыд, ойдо чай юом, тунсыкъяське вал. Бератаз шуоз: мар гожтӥд, ваньзэ тупатъя. Бертӥсько но выльысь ваньзэ лэсьтӥсько. Скал но кысконо, нылпи но сюдоно, урок но нуоно… Тау картэлы, котьку кирос карыса сюрес вылэ лэзе вал. Озьы фин-угор школаосысь покчиосты ӟуч грамоталы дышетонъя кандидат диссертациез быдэсмиз. Лыдӟиськыны, гожъяськыны, дышетыны нимысьтыз система кылдытӥз. Угось макем умой пинал вераськыны, гожъяськыны дышиз, сокем умой азьланьтӥськоз улонэз. Та ужез, мукет тодон-валанъёсыз вылэ пыкиськыса ик, Галина Турова азьланяз олокӧня пумо учебникъёс, ужан тетрадьёс но методической пособиос кылдытӥз. Аспирантураын дышетскыкуз ик, сое ӧтчалляз Рудольф Березин Дышетӥсьёслэсь тодон-валанзэс будэтонъя институтын ужаны. Соку татчы тужгес адӟем карымон дышетӥсьёсты гинэ уже кутылӥзы. Нырысь дышетсконме йылпумъяло, шуиз. Нош отӥяз Зоя Суворова сое Дышетон удысысь национальной ужпумъёсты эскеронъя институтэ ӧтизы. Со ик луиз семьяеныз валче гуртысь Иже выжемез. Секыт йӧтӥз городын нылызлы но пиезлы. Гурт чылк-чылк удмурт бере, ӟуч кылэз рос-прос уг тодо вал. Песятайзы ӟуч сямен вераськыны курылӥз ке но, пиез шуылӥз: татын Москва ӧвӧл ӟуч сямен вераськыны. Но город ваньмызлы дышетӥз. Выль инвисъёс усьтӥськемен, улонзы шудолэсь но шудо луыны кулэ вал кадь. Но кузпалъёслэн кусыпъёссы куашказы, картэз мукет семьяе кошкемен. Огласянь дышетӥсьлэсь та бурдъёссэ вӧлъяны юрттӥз: картэз юылыны, жугиськыны яратэ вал угось - кӧня уйёссэ кӧлатэк, куалекъяса потылӥз, мае но чидано ӧз луы нылкышно. Озьы Галина Анатольевна 2 кредитэн но нылпиосын огназ кылиз. Уждунэз 3 сюрс манет, нош нылпиосызлэн дышетскемзы понна 8 сюрс манет тыроно. Югдурысь потон понна, наукаен вырем сяна, школаын но ужалляз, студентъёслы рефератъёс но дипломъёс гожъялляз. Куддыр 2 час сяна ӧз кӧлалля. Отын но татын ужамез понна куаретылӥсез институтын сюрылӥз. Но мукет сямен ӧз быгаты. Ачиз но, нылпиосыз но секытлы ӧз сётӥське. Тау нылпиосылы, чидазы, шуэ со. Нялтас вераса, нылыз али Ижысь аптекаен кивалтэ, пиез Нырысетӥ элькун больницаысь отделенилэн кивалтӥсезлэн воштӥсез луэ. Аслаз но Галина Анатольевналэн та дунне вылын шудэз кылдӥз на: 10 ар ӵоже ни вӧзаз валась, гажась, юрттӥсь пиосмуртэз вань. Нылпиостэк улонзэ уг адӟы Пумен Галина Анатольевнаез котькытын тодманы но гажаны кутскизы. Дышетӥсьёслэсь тодон-валанзэс будэтонъя институтын но, УдГУ-ын но лекциос лыдӟылыны ӧтчазы. Со доры визь-кенешлы вазиськыны ӧдъязы ёросъёсысь школаос. Олокӧня пол лекциен ӧтчаллязы Мордовие, Коми-Пермяк, Коми, Марий Эл но мукет улосъёсы. Со дыре ик дышетӥсьёсты аттестовать каронъя элькун комиссиын, учреждениослы аккредитация ортчытонъя но лицензия сётонъя комитетын ужалляз. Инмарлы тау, эшъёсын удалтылӥз, шуэ. Нылпиос пӧлынИнститутын 13 ар ужамез бӧрсьы, покчи пиналъёслэсь мӧзмыны кутскыса, со школае кошконо кариськиз. Берло дыре сотэк но, кыклы люкиськыса, ужалляз: школа но институт вискын дорзэ ик ӧз адӟылы. Али Галина Турова Ижысь К. Герд нимо гимназиын ужа, татын выль технологиосты пыӵатэ. Со дыре ик педагогика наукаосъя доктор луон вылысь уж гожтэ. Нылпиостэк уг быгатӥсь-кы. Институтын ужакум, котькуд 1-тӥ сентябре укноысен учкисько вал: чебересь нылпиос бызьыса ик пыро Горький урамысь садэ, пальпото. Ӝож луылӥз, мон пӧлазы ӧвӧл шуыса. Учебникъёс гожъян, лекциос лыдӟон - со тунсыко. Но со ужын лулыз ӧвӧл-а, мар-а, - шуэ дышетӥсь. Нылпиос понна со ӟигарзэ но, дырзэ но уг жаля. Классысьтыз кинлэн ке семьяез куашкаку, со нырысь ик юрттыны тырше пиналлы. Оло, соин ик со доры анай-атайёс но визь-кенешлы ӵемысь вазисько. Нылпиос но со понна гурезь кадь султо. Котькуд выпуск бере малпаськод: 4 ар ӵоже вань кужымме сётӥ, вань луонозэ нылпиос понна лэсьтӥ, - шуэ Галина Турова. - Кытысь мукет выпусклы ӟигар шедьтом на? Но вуиськод 1-тӥ сентябре 1-тӥ классэ, тон шоры нылпиос, осконэн пачылам маке быдӟа синъёсын учко, пумитад бызьыса лыкто но мыняло. Со выль кужым сётэ. Талэсь бадӟым шуд ӧвӧл, дыр. Кыл кутон но. Тани туэ нош ик 1-тӥ классэз кутӥсько, нош ик выль вакытэ кутске. Елена САРАМАТОВА  